กสทช.คืนเงินคลังกว่า600ล้าน
กสทช.ส่งเงินคืนคลัง 658.64 ล้านบาท พร้อมหั่นงบการดูงานต่างประเทศ ปี 2558 กว่า 50%
26 ต.ค. 2557

กสทช.ส่งเงินคืนคลัง 658.64 ล้านบาท พร้อมหั่นงบการดูงานต่างประเทศ ปี 2558 กว่า 50% 
นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า สำนักงาน กสทช.ได้นำส่งเงินเหลือจ่ายประจำปี 2556 รวม 658.64 ล้านบาท คืนกระทรวงการคลังเพื่อเป็นรายได้รัฐเรียบร้อยแล้ว แบ่งเป็นเงินเหลือนำส่งเป็นรายได้รัฐ 654.5 ล้านบาท และเงินจัดเก็บแทนรัฐ 4.12 ล้านบาท
สำหรับเงินนำส่งเหลือจ่ายประจำปี 2556 ของสำนักงาน กสทช.นี้ เป็นการดำเนินงานตาม พ.ร.บ.องค์การจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 (พ.ร.บ.กสทช.) ที่กำหนดให้รายได้หรือผลประโยชน์อันได้มาจากการดำเนินงานตามอำนาจหน้าที่ของ กสทช. และสำนักงาน กสทช. เมื่อหักรายจ่ายที่จำเป็น เงินที่จัดสรรเพื่อสมทบกองทุนตาม พ.ร.บ.กสทช. และกองทุนพัฒนาเทคโนโลยีเพื่อการศึกษาตามกฎหมายว่าด้วยการศึกษาแห่งชาติแล้ว ให้นำส่งเป็นรายได้แผ่นดิน 
ทั้งนี้ เงินดังกล่าวได้ผ่านการตรวจสอบและรับรองรายงานงบการเงินประจำปี 2556 จากสำนักงานการตรวจเงินแผ่นดิน (สตง.) เรียบร้อยแล้ว
นายฐากร กล่าวว่า บอร์ด กสทช.ยังอนุมัติให้ลดงบการดูงานต่างประเทศลงมากกว่า 50% ในปี 2558 โดยยกเลิกการฝึกอบรมและสัมมนาในต่างประเทศ เหลือเพียงการเข้าร่วมประชุมกับองค์กรในต่างประเทศเท่านั้น ซึ่งจะช่วยประหยัดงบประมาณลงอีก 100-200 ล้านบาท 
อย่างไรก็ตาม การยกเลิกดูงานต่างประเทศเพื่อหวังกู้คืนภาพลักษณ์ของ กสทช.ที่ถูกวิพากษ์วิจารณ์ในเรื่องนี้เป็นอย่างมาก ซึ่ง สตง.ได้มีหนังสือตรวจสอบในเรื่องนี้เช่นกัน
ก่อนหน้านี้ สตง.ได้เปิดเผยรายงานการประเมินผลการใช้จ่ายและทรัพย์สินของ กสทช.สำหรับปี 2556 ว่ามีค่าใช้จ่ายเดินทางต่างประเทศสูงถึง 250.26 ล้านบาท เพิ่มจากปีก่อนหน้า 21.15% โดยเป็นค่าใช้จ่ายของ กสทช. 11 คน รวม 61.57 ล้านบาท